Aktieåbning: Vestas går mod strømmen efter rygklap fra Goldman
Højt kursmål sender Vestas til tops i rødt marked
28. februar kl. 09:04 | 01:15
28. feb. 2019 Kl. 9:24
Skyhøje forventninger til Vestas har som ventet sendt aktien på vinderkurs fra åbningen torsdag, hvor den generelle stemning ellers er negativ.
C25-indekset falder med 0,3 pct. fra åbningen til 1095,63.
Vestas-aktionærerne kan glæde sig over, at vindmøllekoncernen i den grad er i kridthuset hos Goldman Sachs. Det amerikanske børshus løfter kursmålet for Vestas-aktien til 740 kr. fra 660 kr. Dermed har Goldman det højeste kursmål af alle finanshuse, der dækker vindmøllekoncernen.
Goldmans kursmål indikerer et positivt potentiale på i nærheden af 35 pct. Torsdag stiger Vestas med 0,6 pct. til 550,50 kr.
NKT MED NYT SPAREPROGRAM
Fra regnskabsfronten er der kommet nyt fra NKT, som havde tilbagegang i både omsætningen og indtjeningen i fjerde kvartal.
I kabelaktiviteterne faldt omsætningen opgjort i standardmetalpriser til 232,3 mio. euro fra 281,5 mio. euro i samme periode året før. Den organiske vækst hos NKT var negativ med 16 pct. mod et fald på 1 pct. i fjerde kvartal 2017.
Det operationelle driftsresultat (EBITDA) viste endvidere en tilbagegang til minus 8,4 mio. euro, efter at den post i fjerde kvartal af 2017 gav et plus på 33,8 mio. euro.
For 2019 venter NKT's kabelbutik efter en omsætning på 0,9-1,0 mia. euro mod et samlet salg på 1080,1 mio. euro i 2018, når der opgøres i standardmetalpriser.
Forventningen om et operationelt EBITDA på 10-30 mio. euro, der allerede blev luftet i regnskabet for tredje kvartal, fastholdes i årsregnskabet.
NKT supplerer desuden med forventninger til sit andet forretningsben, Photonics, der ventes at levere en omsætningsvækst på 15-20 pct. organisk og en EBITDA-margin på 15-20 pct.
Endelig varsler NKT et spareprogram på cirka 15 mio. euro. Aktien i NKT stiger 2,1 pct. til 117,10 kr.
KONKURRENTNYT TIL CARLSBERG OG DSV
Af interesse for Carlsberg er konkurrenten AB Inbev kommet med kvartalsregnskab, der overraskede positivt målt på driftsresultatet, men skuffede målt på bundlinjen. Carlsberg stiger med 0,5 pct. til 797,20 kr. Senere leverer også Carlsbergs konkurrent Anadolu Efes regnskabstal.
DSV kan skæve til sin udkårne Panalpina og selskabets regnskab. Opkøbsmålet nåede i 2018 et driftsoverskud på 118,4 mio. euro mod ventet 118,3 mio. euro. DSV-aktien er åbnet med et fald på 0,7 pct. til 541,40 kr.
Helt i bunden af C25 ligger Novozymes med et fald på 2,5 pct., eller 7,5 kr., til 295 kr. Aktien handler ikke længere inklusive retten til udbytte for 2018 på 5 kr., og korrigeret for udbyttet er faldet altså på under 1 pct.
Torsdagens strøm af regnskaber omfatter også nyt fra A.P. Møller-Mærsks konkurrent CMA CGM. Mærsks B-aktie ligger 0,7 pct. lavere i 8776 kr.
GN Group, der var onsdagens højdespringer oven på et stærkt regnskab, har fået løfte sit kursmål af Danske Bank til 365 kr. fra 330 kr. Aktien i GN falder ikke desto mindre med 1,5 pct. til 319,50 kr.
VELOXIS SKUFFER PÅ TOPLINJEN
Blandt sidepapirerne kan Veloxis komme i bevægelse. Medicinalselskabet kom onsdag efter børslukning med regnskab for 2018, som viste en omsætning på 30,2 mio. dollar. Selskabet ventede 36 til 42 mio. dollar.
Til gengæld endte driftsunderskuddet justeret for aktiekompensation på 2 mio. dollar og i den lave ende af selskabets egen prognose om et tab på 2 til 6 mio. dollar.
Og i 2019 venter Veloxis overskud. Omsætningen ses stige til 58 til 68 mio. dollar, og driftsresultatet justeret for aktiekompensation ses lande i et positivt interval på 4 til 10 mio. dollar.
Veloxis falder med 13 pct. til 2,97 kr., men er fortsat steget 36 pct. i år.
Der er torsdag tillige regnskab fra Banknordik, der måtte se resultatet før skat falde til 38 mio. kr. i fjerde kvartal fra 92 mio. kr. i samme periode året før. Banknordik er åbnet uændret i 113 kr.